b'\n_START_ARTICLE_\nKrattspissmus\n_START_SECTION_\nBeskrivelse\n_START_PARAGRAPH_\nDyra er vanligvis 55\xe2\x80\x9382 mm lange og veier 5\xe2\x80\x9312 gram. Spissmus har sm\xc3\xa5 \xc3\xb8yne, en avspissa, r\xc3\xb8rlig snute og tenner med r\xc3\xb8de spisser. Pelsen er som regel trefarget med m\xc3\xb8rkebrun til svartbrun rygg, lysebrune sider og gr\xc3\xa5hvit buk. Halen er tofarget med ryggfargen p\xc3\xa5 oversiden og bukfargen under. Det brune feltet langs siden er et godt kjennetegn for \xc3\xa5 skille arten fra dvergspissmus. Ungmus har lysere pels fram til den f\xc3\xb8rste fellinga n\xc3\xa5r de f\xc3\xa5r vinterpels._NEWLINE_Spissmus lever i om lag 23 m\xc3\xa5neder. De er aktive b\xc3\xa5de om dagen og natta, men helst n\xc3\xa5r det er m\xc3\xb8rkt.\n_START_SECTION_\nTerritorium\n_START_PARAGRAPH_\nKrattspissmus holder helst til i skog og p\xc3\xa5 enger og heier i Skandinavia, Storbritannia og \xc3\x98st-Europa. Hver krattspissmus etablerer et revir p\xc3\xa5 om lag 370\xe2\x80\x93630 meter, og blir der hele livet. Hannene krysser utover disse grensene bare i korte perioder for \xc3\xa5 finne en partner under parringa. Krattspissmus er sv\xc3\xa6rt territoriale, og blir sv\xc3\xa6rt aggressive hvis andre spissmus trenger inn p\xc3\xa5 omr\xc3\xa5det deres._NEWLINE_Reira deres ligger under jorda eller i tett vegetasjon.\n_START_SECTION_\nF\xc3\xb8de\n_START_PARAGRAPH_\nKrattspissmusas kj\xc3\xb8ttetende og insektetende kosthold best\xc3\xa5r for det meste av insekter, snegler, edderkopper, meitemark og \xc3\xa5tsel. For \xc3\xa5 overleve m\xc3\xa5 den ete rundt 80\xe2\x80\x9390\xc2\xa0% av kroppsvekta si hver dag, den m\xc3\xa5 ete hver andre til tredje time for \xc3\xa5 oppn\xc3\xa5 dette. I motsetning til piggsvin g\xc3\xa5r de ikke i dvale om vinteren._NEWLINE_Spissmus har d\xc3\xa5rlig syn, men har sv\xc3\xa6rt god luktesans og god h\xc3\xb8rsel som de bruker til \xc3\xa5 spore opp mat. De bruker ogs\xc3\xa5 korte skrik med h\xc3\xb8yere frekvens enn vi kan h\xc3\xb8re til ekkolokalisering. Med disse sansene kan ei spissmus finne bytte opp til 12 cm ned i jorda.\n_START_SECTION_\nFormering\n_START_PARAGRAPH_\nParingstida til de krattspissmusene varer fra april til september, med et h\xc3\xb8ydepunkt om sommeren. Etter \xc3\xa5 ha g\xc3\xa5tt drektig i 24-25 dager f\xc3\xb8der hunnen et kull p\xc3\xa5 5\xe2\x80\x937 unger, som forlater henne etter 22\xe2\x80\x9325 dager. Vanligvis f\xc3\xb8der ei hunn 2\xe2\x80\x934 kull i \xc3\xa5ret._NEWLINE_Det er bare i samband med formering spissmusene ikke er enslige. Unge krattspissmus danner ofte et slags \xc2\xabtog\xc2\xbb etter mora, hvor hver unge har halen til dyret foran seg i munnen.'